《送尚抱灌往闽南采诗》
明代·林鸿

予生草泽间，鼓腹歌唐虞。
奈何际板荡，夺剑当前驱。
千金酬壮士，白璧买良姝。
放浪裘马间，嗜酒纵樗蒲。
市朝既变更，部曲归里闾。
三十始读书，谬为章句儒。
闭门谢宾从，穷巷生寒芜。
南山既啸傲，击节聊自娱。
故人西北来，将归沧海隅。
自言河岳英，以俟观风车。
忽忽仆马疲，寥寥岁云徂。
积雪照天地，严冰寒江湖。
祖席临东门，欲发仍踌躇。
赠之五云章，饮以双玉壶。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。